Diari Oficial de la Generalitat Valenciana


Sumari del DOGV 8466, del 17-01-2019 (2019/328)

Informació pública de l'inici del tràmit de consulta prèvia al projecte de Decret llei del Consell pel qual es regulen les condicions de prestació del servei d'arrendament de vehicles amb conductor (VTC).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8466

Data del DOGV
:   17-01-2019

Secció del DOGV
:   V. ANUNCIS - C) ALTRES ASSUMPTES

Número del document
:   2019/328


Data del document
:   04-01-2019

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Anunci

Descriptors 

:   * Conselleria d'Habitatge, Obres Públiques i Vertebració del Territori
    * cooperació administrativa

Informació pública de l'inici del tràmit de consulta prèvia al projecte de Decret llei del Consell pel qual es regulen les condicions de prestació del servei d'arrendament de vehicles amb conductor (VTC). [2019/328]  
L'article 133 de la Llei 39/2015, d'1 d'octubre, de procediment administratiu comú de les administracions públiques, estableix que, amb caràcter previ a l'elaboració d'un projecte o avantprojecte de llei o de reglament, s'ha de substanciar una consulta pública, a través del portal web de l'Administració competent en el qual s'ha de demanar l'opinió dels subjectes i de les organitzacions més representatives potencialment afectats per la futura norma.  
Aquesta consulta prèvia no exclou el procediment d'informació pública del projecte o avantprojecte de llei, que si escau, s'iniciaria una vegada conclosa aquesta consulta prèvia.  
En conseqüència, les aportacions i opinions al projecte de llei (que s'aprovaria mitjançant decret llei), es podran formular en els 10 dies hàbils següents a la publicació en el Diari Oficial de la Generalitat Valenciana, i remetre-les a l'adreça de correu electrònic krie@elt.wb  
  
La Direcció General d'Obres Públiques, Transport i Mobilitat du a terme aquesta consulta pública, amb els antecedents següents:  
A) Antecedents de la norma  
L'Estatut d'Autonomia de la Comunitat Valenciana atribueix a la Generalitat la competència exclusiva en matèria de transport terrestre, l'itinerari del qual discórrega íntegrament en el seu territori. Així mateix, en l'article 44 estableix que el Consell, en casos d'extraordinària i urgent necessitat, podrà dictar disposicions legislatives provisionals per mitjà de decrets llei sotmesos a debat i votació en les Corts.   
El Reial decret llei 13/2018, de 28 de setembre, pel qual es modifica la Llei 16/1987, de 30 de juliol, d'ordenació dels transports terrestres (LOTT), en matèria d'arrendament de vehicles amb conductor, habilita les comunitats autònomes que per delegació siguen competents per a atorgar autoritzacions d'arrendament de vehicles amb conductor (VTC) d'àmbit nacional, per a modificar les condicions d'explotació previstes en l'article 182.1 del Reglament de la Llei d'ordenació dels transports terrestres, en els termes que s'hi fixen.  
  
En tot cas, la modificació de la LOTT ha suposat que les autoritzacions d'arrendament de vehicles amb conductor passen a ser, per defecte, autoritzacions exclusivament interurbanes.  
B) Problemes que es pretenen solucionar amb la iniciativa.  
Amb l'entrada en vigor del Reial decret llei 3/2018, de 20 d'abril, pel qual es va modificar la Llei 16/1987, de 30 de juliol, d'ordenació dels transports terrestres, en matèria d'arrendament de vehicles de conductor, es va posar de manifest que l'augment del nombre d'autoritzacions d'arrendament de vehicles amb conductor suposa un increment en l'oferta de transport urbà, que ha produït un desequilibri en l'oferta i la demanda de transport en vehicles de turisme, la qual cosa podria provocar una deterioració general en la prestació del servei i un increment dels problemes de mobilitat, congestió del trànsit i mediambientals.  
  
C) Necessitat i oportunitat de la seua aprovació.  
El Reial decret llei 13/2018, de 28 de setembre, pel qual es modifica l'article 91 de la Llei 16/1987, de 30 de juliol, d'ordenació dels transports terrestres, en matèria d'arrendament de vehicles amb conductor, habilita les comunitats autònomes que per delegació siguen competents per a atorgar autoritzacions d'arrendament de vehicles amb conductor d'àmbit nacional, per a modificar les condicions d'explotació previstes en l'article 182.1 del Reglament de la Llei d'ordenació dels transports terrestres, en els termes que fixa el Reial decret llei.  
  
D) Objectius de la norma  
Regular els serveis prestats mitjançant autoritzacions per a vehicles de turisme amb conductor (VTC), l'itinerari del qual es desenvolupe íntegrament en l'àmbit de la Comunitat Valenciana, i en relació amb les condicions de precontractació, sol·licitud dels serveis, captació de clients, recorreguts mínims i màxims, serveis o horaris obligatoris i especificacions tècniques del vehicle.  
En cas necessari, harmonitzar aquests serveis amb la prestació del servei de taxi regulat en la Llei 13/2017, de 8 de novembre, de la Generalitat, del taxi de la Comunitat Valenciana (DOGV núm. 8167, 10/11/2017).  
E) Possibles solucions alternatives reguladores o no reguladores: no se'n coneixen.  
  
València, 4 de gener de 2019.- El director general d'Obres Públiques, Transport i Mobilitat: Carlos Domingo Soler.